SKRIFTLIG FORESPØRGSEL E-0909/02

af Brigitte Langenhagen (PPE-DE) til Kommissionen

(5. april 2002)

Om: Hvalfangst på Færøerne

Ifølge oplysninger fra naturbeskyttelsesorganisationer dræbes der hvert år i perioden mellem juni og august mange grindehvaler i farvandene ud for Færøernes kyster. Størstedelen af de døde dyr kastes igen i havet.

I henhold til Den Internationale Hvalkommissions (IWC) moratorium er det bortset fra strengt begrænsede undtagelser forbudt at jage hvaler. Den Europæiske Union er ikke medlem af IWC men har imidlertid observatørstatus. I henhold til direktiv 92/43/EØF(1) er alle EU-medlemsstaterne forpligtede til at indføre strenge beskyttelsesbestemmelser for alle hvalarter.

Færøerne udgør en del af Det Danske Kongerige, men er imidlertid selvstyrende og ikke medlem af EU.

Er det Europa-Kommissionen bekendt, at der hvert år dræbes mange grindehvaler på Færøerne?

Hvilken holdning indtager Kommissionen i dette spørgsmål?

Hvilken holdning indtager den danske regering i dette spørgsmål?

Hvilke foranstaltninger har Kommissionen i sinde at træffe for at stoppe de årligt tilbagevendende drab på grindehvaler på Færøerne?

I hvilket omfang kan dette spørgsmål gøres til et tema i EU's fiskeriaftale med Færøerne?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(4. juni 2002)

Kommissionen har gennem længere tid støttet det endelige forbud mod kommerciel hvalfangst(1) og benytter denne lejlighed til igen at understrege sin holdning til dette spørgsmål. Den er dog klar over, at dens holdning ikke fuldt ud deles af alle de involverede parter på internationalt plan.

Fællesskabet støtter ikke nogen form for jagt på hvaler og heller ikke handel med produkter herfra. Fællesskabet har givet sin tilslutning til det moratorium, der er anbefalet af Den Internationale Hvalfangstkommission (IWC).

Det er ikke op til Kommissionen at udtale sig om den danske regerings holdning; spørgsmålet bør defor stilles til denne.

Kommissionen har ingen muligheder for at gribe ind i denne sag, da EF-traktaten ikke finder anvendelse på Færøerne(2). Bestemmelser om naturbeskyttelse med hjemmel i EF-traktaten, bl.a. habitatdirektivet(3) og CITES-forordningen(4), kan derfor heller ikke håndhæves her.

Hvaler er ikke omfattet af den fiskeriaftale, der er indgået mellem EU og Færøerne.

(1) Meddelelse fra Kommissionen til Rådet om beskyttelse af hvaler inden for Den Internationale Hvalkommission, KOM(92) 316 endelig udg.

(2) Retsakter vedrørende Kongeriget Danmarks, Irlands, Kongeriget Norges og Det Forenede Kongerige Storbritannien og Nordirlands tiltrædelse af De Europæiske Fællesskaber, akten vedrørende betingelserne for tiltrædelse samt tilpasning af traktaterne, anden del: Tilpasning af traktaterne, II, andre former for tilpasning, artikel 26, EFT L 73 af 27.3.1972; EF-traktaten, artikel 299, stk. 6, litra a).

(3) Rådets direktiv 92/43/EØF af 21. maj 1992 om bevaring af naturlige levesteder samt af vilde dyr og planter, EFT L 206 af 22.7.1992.

(4) Rådets forordning (EØF) nr. 3626/82 af 3. december 1982 om gennemførelse i Fællesskabet af konventionen om international handel med udryddelsestruede vilde dyr og planter, EFT L 384 af 31.12.1982.